**Olavi Uusivirta** (s. 28. heinäkuuta 1983 Helsinki) on suomalainen muusikko, laulaja-lauluntekijä ja näyttelijä.

Hänen tunnettuja kappaleitaan ovat muun muassa "Me ei kuolla koskaan", "On niin helppoo olla onnellinen", "Raivo härkä", "Ollaanko tämä kesä näin?", "Hän laulaa kuin kuolisi huomenna", "Nukketalo palaa", "Tiet etäisyyksiin" sekä Anna Järvisen kanssa levytetty duetto "Nuori ja kaunis".

Lapsuus ja nuoruus
------------------

Ennen kouluikää Uusivirta muutti vanhempiensa kanssa Kotkaan ja myöhemmin Karkkilaan. Ala-asteen loppupuolella hän aloitti kitara- ja pianotunnit. Hän kävi kuvataidekerhossa ja äitinsä pitämässä näytelmäkerhossa Karkkilan työväenopistossa. Perheen muutettua takaisin Helsinkiin hän aloitti yläasteen Kruununhaan yläasteen musiikkiluokalla vuonna 1996.

Lukiovuosina Uusivirran serkku Jiri Kuronen kannusti häntä kokeilemaan lauluntekoa ja pyysi Uusivirralta tekstejä tekemiinsä kappaleisiin. Hän päätyi kokeilemaan myös säveltämistä. Ylioppilaaksi hän kirjoitti Kallion ilmaisutaidon lukiosta vuonna 2002 ja allekirjoitti levytyssopimuksen Universal Musicin kanssa.

Ura
---

### Muusikko

Uusivirta julkaisi 20-vuotiaana ensimmäisen albuminsa *Nuoruustango.* Sen ensisingle "Raivo härkä" oli myös *Pahat pojat* -elokuvassa. Kaksi vuotta myöhemmin, vuonna 2005, hän julkaisi toisen albuminsa *Me ei kuolla koskaan*. Albumia on myyty kultalevyn verran. Albumilta radiohiteiksi nousivat kappaleet "On niin helppoo olla onnellinen" ja "Me ei kuolla koskaan".

Keväällä 2008 julkaistiin Uusivirran kolmas albumi *Minä olen hullu*. Neljäs albumi *Preeria* julkaistiin huhtikuussa 2010. Albumista julkaistiin CD-levyn lisäksi myös 300 kappaleen erä vinyyliä, jossa oli mukana laulajan signeeraama valokuva. Vuonna 2012 Uusivirta julkaisi folk-tyylisen albumin *Elvis istuu oikealla*.

Helmikuussa 2013 Uusivirran hitit ja valikoidut albumiraidat koottiin 27 suosikkia -nimiselle kokoelmalevylle, jolla on mukana myös viisi ennen julkaisematonta kappaletta.

Vuoden 2014 helmikuussa julkaistiin Uusivirran *Ikuiset lapset* -niminen albumi ja helmikuussa 2016 *Olavi*-albumi.

Uusivirta palkittiin helmikuun 2017 Emma-gaalassa vuoden 2016 parhaasta rock-albumista *Olavi*.

Uusivirta toimii myös helsinkiläisen Soma-yhtyeen toisena rumpalina. Hän laulaa Paimenen roolin Absoluuttinen Nollapiste -yhtyeen kaksiosaisella teema-albumilla *Pisara ja lammas* (2012, 2014).

### Näyttelijä ja juontaja

Keväällä 2002 Olavi Uusivirta esitti *Salatut elämät* -sarjan muutamassa jaksossa Nappe-nimistä huumediileriä.

Uusivirta on juontanut Yle TV2 Zulu-nimistä nuorten televisio-ohjelmaa yhdessä Henna Vännisen kanssa. Uusivirran ensimmäinen iso roolisuoritus nähtiin Pekka Mandartin ohjaamassa elokuvassa *Keisarikunta*, johon hän myös sävelsi ja sanoitti elokuvan tunnuskappaleen "Ei oltu niin kuin muut".

Vuonna 2006 Uusivirta pääsi opiskelemaan Teatterikorkeakouluun, josta valmistui keväällä 2012.

Hän näytteli Cisse Häkkisen roolin Hurriganesista kertovasta vuonna 2007 ensi-iltansa saaneessa *Ganes*-elokuvasta. Vuoden 2009 keväällä elokuvateattereihin tulivat *Kielletty hedelmä* ja *Ralliraita*, joissa Uusivirta myös näytteli. Hän on kokeillut myös dubbaamista tanskalaisessa animaatiossa *Discomadot*. Uusivirta esitti Rauli Badding Somerjokea Radioteatterin tuottamassa radiomusikaalissa *Rakkaudella, Rauli Badding*, joka esitettiin Radio Suomessa kesällä 2010.

Yksityiselämä
-------------

Olavi Uusivirta naimisissa näyttelijä Saara Kotkaniemen kanssa vuosina 2015–2021. Pariskunnalla on vuonna 2014 syntynyt tytär.

Uusivirta on poliittiselta vakaumukseltaan vasemmistolainen. Hän oli mukana tammikuussa 2010 perustetussa *Vatakissa* ("*Vasemmistotaiteilijat ja -kulttuurityöntekijät toimintaryhmä*"). Hän myös näytteli Mike Pohjolan ohjaamassa poliittisessa satiirifilmissä *Leftia Solutions* yhdessä Niko Saarelan kanssa. Vuoden 2006 presidentinvaalien alla Uusivirta oli näyttävästi esillä SDP:n presidenttiehdokkaan Tarja Halosen, ja vuonna 2012 Vihreiden presidenttiehdokkaan Pekka Haaviston taustajoukoissa.

Uusivirta valitsi vuoden 2019 lasten- ja nuortenkirjallisuuden Finlandia-palkinnon saajan.

Diskografia
-----------

*Pääartikkeli: Olavi Uusivirran diskografia*
*Pääartikkeli: Luettelo Olavi Uusivirran kappaleista*
* *Nuoruustango*  (2003)
* *Me ei kuolla koskaan*  (2005)
* *Minä olen hullu*  (2008)
* *Preeria*  (2010)
* *Elvis istuu oikealla*  (2012)
* *27 suosikkia*  (2013)
* *Ikuiset lapset*  (2014)
* *Olavi*  (2016)
* *Skorpioni*  (2019)
* *Lauantain toivotut*  (2020)
* *Pieni kuolema*  (2022)

Roolit
------

### Elokuvat

|  |  |
| --- | --- |
| * *Aita* (2001) – Timo
* *Keisarikunta* (2004) – Eki
* *Ganes* (2007) – Cisse Häkkinen
* *Kielletty hedelmä* (2009) – Johannes
* *Ralliraita* (2009) – Lauri "Luumu" Pesonen
* *Magneettimies* (2009) – Pekka Streng (lukija-ääni)
* *Let My People Go!* (2011) – Fredrik
* *Härmä* (2012) – häjy Lehto
 | * *Miss Farkku-Suomi* (2012) – Karhila
* *Kerron sinulle kaiken* (2013) – Hatakka
* *Kalevala – Uusi aika* (2013) – Antti
* *Ollaan vapaita* (2015) – Juho
* *Onnenonkija* (2016) – Olavi
* *Syysprinssi* (2016) – Tintti
* *Viulisti* (2018) – Antti
 |

### Teatteri

* *Idiootti*, Suomen kansallisteatteri (2010)
* *HOMO!*, Suomen kansallisteatteri (2011)
* *Red*, Suomen kansallisteatteri (2015)
* *Kolme sisarta*, Suomen kansallisteatteri (2018 - 2019)
* Hamlet, Suomen kansallisteatteri (2022–2023)
* Fanny ja Alexander, Helsingin kaupunginteatteri (2022-2023)

### Dubbaukset

*Pääartikkeli: Ääninäyttelijäroolit ovat omassa luettelossaan.*

Lähteet
-------

1. 1 2 3  Kuka? Olavi Uusivirta *hs.fi*. Viitattu 22.2.2013.
2. 1 2  Rock-tähti ja näyttelijä Olavi Uusivirta on kieltäytynyt kymmenistä tv-juontotöistä – "Ei kannata soittaa enää koskaan"  21.1.2018. *mtv.fi*. Viitattu 13.10.2019.
3. ↑  Musiikkituottajat - Tilastot - Kulta- ja platinalevyt: Olavi Uusivirta *ifpi.fi*.  Arkistoitu 9.3.2014. Viitattu 22.2.2013.
4. ↑  Tero Alanko: Sisäinen pakko  3.1.2018. Musiikintekijät ry. Viitattu 8.11.2018.
5. ↑  Olavi Uusivirran Preeria julkaistaan huhtikuussa *dome.fi*. Viitattu 22.2.2013.
6. ↑  Olavi Uusivirta: Preeria LP *svartrecords.com*. Viitattu 22.2.2013.
7. ↑  Olavi Uusivirralta kokoelma *ylex.yle.fi*. Viitattu 22.2.2013.
8. ↑  Olavi Uusivirran uutuusalbumilla matkataan valosta pimeyteen *iltalehti.fi*.  23.2.2016.  Arkistoitu 24.2.2016. Viitattu 24.2.2016.
9. ↑  Olavi Uusivirta palkittiin Vuoden rock-albumista - ilakoi Emma-neitsyyden menettämisestä 14 vuoden levytysuran jälkeen *iltalehti.fi*. Viitattu 5.2.2017.
10. ↑  Kuuluisat kapulamiehet (Arkistoitu – Internet Archive)
11. ↑  YleX Aamun Vieraskirja 39/03 *yle.fi*. Viitattu 22.2.2013.
12. ↑  TeaK - Valmistuneet 2012 - Näyttelijäntyön koulutusohjelma *teak.fi*. Viitattu 22.2.2013.
13. ↑
14. ↑  Nita Makkonen: Olavi Uusivirta meni naimisiin näyttelijävaimonsa kanssa – "Uskomatonta, että kukaan ei möläyttänyt polttareista mitään" *Ilta-Sanomat*.  23.7.2015.  Arkistoitu 24.7.2015. Viitattu 23.7.2015.
15. ↑  Mikko Juuti: Olavi Uusivirta ja Saara Kotkaniemi: ero! *Ilta-Sanomat*.  19.11.2021. Viitattu 19.11.2021.
16. ↑  Olavi Uusivirta keikkailee ja hoitaa vauvaa *helsinginuutiset.fi*.  25.3.2014.  Arkistoitu 17.5.2014. Viitattu 17.5.2014.
17. ↑
18. ↑  Halosen ja Arhinmäen puolesta kampanjoinut Olavi Uusivirta kannattaa nyt Haavistoa *vihrealanka.fi*. Viitattu 22.2.2013.
19. ↑  Lasten - ja nuortenkirjallisuuden Finlandia-palkintoehdokkaat ovat tässä - laulaja Olavi Uusivirta valitsee voittajan *www.iltalehti.fi*. Viitattu 5.11.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Olavi Uusivirta**.
* Viralliset kotisivut
* Olavi Uusivirta Agency Unrealin sivuilla (englanniksi)
* Olavi Uusivirta Internet Movie Databasessa. (englanniksi)
* Olavi Uusivirta Elonetissä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
	+ 2
* Elonet
* Yle

 |
|  |
| Muut | 
* Europeana
* IdRef

 |

 |